የመጨረሻው ደወል !

 (አሥራደው ከፈረንሳይ)



ኳ! ኳ! ኳ! ይላል፤ በማርያም ደጃፍ - በገብርኤል፤ በጎርጊስ ደጅ - በሩፋኤል፤ በጨርቆስ ደጃፍ - በአማኑኤል፤ በተክልዬ - በሚካኤል፤

 ኳ! ኳ! ኳ! እያለ፤ የመጨረሻው ደወል ተደወለ፤ አትንበርከክ በቃ ! ቆመህ የጴጥሮስን ሞት ሙት አለ::

 ስደት አገር አሟጦ - ሃዘን ሰብዕናህን አጉብጦ ፤ ችጋር አጥንትህን ግጦ - ፍርሃት አንቀጥቅጦ ፤ ድህነት አፍጥጦ - በደል አንፈራጦ ፤ አይግዛህ ይበቃል ! የአያት የቅድም አያቶችህ ቃል፤ እንቢኝ ነው ደጉ - እንቢኝ ይበልጣል::

 ይዩት ድፍረትህን ! ይወቁት ኩራትህን ! አትበርከክ ይበቃል፤ እንቢኝ በል ! - እምቢኝ ይሻላል::

 የልጆችህ አንገት\_ በጠራራ ፀሐይ ሲቀጭ ፤ የአያት የቅድም አያቶችህ\_ አጽም ሲንቀጫቀጭ ፤ ተንበርክከህ ሳይሆን\_ አጎንብሰህ ፤ የጀግኖችን ሞት ሙት\_ ቆመህ ! የአያት የቅድም አያቶችህ ወጉ ፤ እምቢኝ ይሻላል\_ አሻፈረኝ! ነው ደጉ ::

ሞት በገዛ እጁ አፈረ ! ክርስቲያንና እስላሙ\_ ተባበረ፤ በኢትዮጵያ ምድር - አብሮ እንደኖረ፤ በአንድነት ቆሞ - መሞት ጀመረ ::

አትፍረክረክ\_ ጽና በዕምነት ! የጀግና ልጅ ጀግና\_ መሆንክን ይወቁት፤ ለጨቋኞች አትንበርከክ\_ ቁም ለነፃነት፤ ቆመህ ተጎንጫት - የጴጥሮስን\_ ሞት

የኢትዮጵያ ሕዝብ ዛሬም እንደ ጥንቱ፤ ማ'ተቡን አጸና በደምና\_ ባጥንቱ ::

 እነሆ ኳ! ኳ! ኳ! ይላል፤ የመጨረሻው ደወል ተደውሏል፤ የበደል ፍጻሜው\_ ይሆናል ::

 አንድ ቀን !

ድል ለኢትዮጵያ ህዝብ !!

ነፃነት፤ እኩልነትና ወንድሟሟችነት ይለምልም !!

እግዚአብሔር ኢትዮጵያንና ህዝቧን ይባርክ !!